ผู้เล่นในฟุตบอลชิงแชมป์แห่งชาติยุโรป 2024

ฟุตบอลชิงแชมป์แห่งชาติยุโรป 2024 เป็นการแข่งขันฟุตบอลระดับนานาชาติที่จัดขึ้นในประเทศเยอรมนีตั้งแต่วันที่ 14 มิถุนายน ถึง 14 กรกฎาคม ค.ศ. 2024 ทีมชาติ 24 ทีมที่เข้าร่วมการแข่งขันนี้ต้องส่งรายชื่อผู้เล่นระหว่าง 23 ถึง 26 คน (ในจำนวนนี้ต้องมีผู้รักษาประตูอย่างน้อย 3 คน) ภายในเวลา 23:59 น. ของวันที่ 7 มิถุนายน ค.ศ. 2024 ตามเวลาออมแสงยุโรปกลาง  หรือ 7 วันก่อนการแข่งขันนัดเปิดสนาม เฉพาะผู้เล่นที่มีรายชื่ออยู่ในทีมเหล่านี้เท่านั้นที่มีสิทธิ์ลงแข่งขัน อย่างไรก็ตาม ในการแข่งขันแต่ละนัด ทีมชาติแต่ละทีมสามารถระบุชื่อผู้เล่นได้สูงสุดเพียง 23 คนเท่านั้น
แต่เดิมกฎกำหนดให้แต่ละทีมต้องมีผู้เล่น 23 คน แต่คณะกรรมการบริหารยูฟ่าได้แก้ไขกฎนี้เมื่อวันที่ 3 พฤษภาคม ค.ศ. 2024
ในกรณีที่ผู้เล่นในรายชื่อมีอาการบาดเจ็บหรือเจ็บป่วยก่อนการแข่งขันนัดแรกของทีมชาติ ทีมชาติอาจเปลี่ยนตัวผู้เล่นรายนั้น โดยมีเงื่อนไขว่าแพทย์ประจำทีมและแพทย์จากคณะกรรมการแพทย์ยูฟ่าต้องยืนยันว่าอาการบาดเจ็บหรือเจ็บป่วยนั้นรุนแรงพอที่จะทำให้ผู้เล่นไม่สามารถเข้าร่วมการแข่งขันได้ ส่วนผู้รักษาประตูที่มีอาการบาดเจ็บหรือเจ็บป่วยหลังการแข่งขันนัดแรกของทีมชาติ ทีมชาติอาจเปลี่ยนตัวเขาออกจากรายชื่อได้เช่นกันแม้ว่าผู้รักษาประตูคนอื่น ๆ จะยังลงแข่งขันได้อยู่ ผู้เล่นที่ถูกเปลี่ยนตัวออกจากรายชื่อไปแล้วจะไม่สามารถกลับเข้ามาอยู่ในรายชื่อได้อีก
อายุผู้เล่นที่ระบุไว้ในที่นี้คืออายุ ณ วันที่ 14 มิถุนายน ค.ศ. 2024 ซึ่งเป็นวันแรกของการแข่งขัน จำนวนการลงเล่นและจำนวนประตูของผู้เล่นแต่ละคนไม่รวมนัดการแข่งขันใด ๆ ที่ลงเล่นหลังจากการแข่งขันฟุตบอลชิงแชมป์แห่งชาติยุโรปเริ่มขึ้นแล้ว สโมสรที่ระบุไว้คือสโมสรที่ผู้เล่นลงเล่นเป็นครั้งสุดท้ายก่อนที่การแข่งขันฟุตบอลชิงแชมป์แห่งชาติยุโรปจะเริ่มขึ้น สัญชาติของสโมสรแสดงถึงสมาคมฟุตบอลประเทศ (ไม่ใช่ลีก) ที่สโมสรนั้นสังกัดอยู่ ชื่อผู้ฝึกสอนที่มีธงชาติกำกับอยู่แสดงว่าผู้ฝึกสอนคนนั้นไม่ได้ทำหน้าที่ให้แก่ทีมชาติตนเอง
กลุ่มเอ.
เยอรมนี.
ผู้จัดการ: ยูลีอาน นาเกิลส์มัน
เยอรมนีเริ่มประกาศรายชื่อผู้เล่นในวันที่ 12 พฤษภาคม โดยเริ่มจากการเรียกตัวนีโค ชล็อทเทอร์เบ็ค ต่อมาในวันที่ 16 พฤษภาคม มีการประกาศรายชื่อผู้เล่นเบื้องต้นรวม 27 คน วันที่ 7 มิถุนายน ได้มีการประกาศรายชื่อผู้เล่นรอบสุดท้าย โดยไม่มีอเล็คซันเดอร์ นือเบิล อยู่ในรายชื่อ วันที่ 12 มิถุนายน อาเล็กซานดาร์ ปาวลอวิช ถอนตัวออกจากรายชื่อ เนื่องจากอาการป่วย โดยมีแอมแร จัน เข้ามาแทนที่
สกอตแลนด์.
ผู้จัดการ: สตีฟ คลาร์ก
สกอตแลนด์ประกาศรายชื่อผู้เล่นเบื้องต้น 28 คน ในวันที่ 22 พฤษภาคม ต่อมาในวันที่ 1 มิถุนายน ลินดอน ไดกส์ ถอนตัวเนื่องจากอาการบาดเจ็บ และในวันที่ 4 มิถุนายน เบน โดก ถอนตัวออกจากทีม โดยมีทอมมี คอนเวย์ เข้ามาแทนที่ ในวันที่ 6 มิถุนายน ลูวิส มอร์แกน ได้รับการเพิ่มชื่อเข้ามาในรายชื่อ ต่อมาวันที่ 7 มิถุนายน ได้มีการประกาศรายชื่อผู้เล่นรอบสุดท้าย โดยไม่มีเครก กอร์ดอน และจอห์น ซูตทาร์ อยู่ในรายชื่อ
ฮังการี.
ผู้จัดการ: มาร์โก รอสซี
ในวันที่ 14 พฤษภาคม ฮังการีประกาศรายชื่อผู้เล่นรอบสุดท้าย 26 คน รอสซียังประกาศรายชื่อผู้เล่นสำรองในกรณีที่มีผู้เล่นบาดเจ็บหรือถอนตัว ได้แก่ กริสติยาน ลิสแต็ช, ออติลลอ โมชี, บอลาฌ โตต, ซอลาน ว็อนชอ และบาลินต์ เวแชยี
สวิตเซอร์แลนด์.
ผู้จัดการ: มูรัท ยาคิน
สวิตเซอร์แลนด์ ประกาศรายชื่อผู้เล่นเบื้องต้น 38 คน เมื่อวันที่ 17 พฤษภาคม ต่อมาวันที่ 29 พฤษภาคม ยาคินประกาศว่าโอแรล อาแมนดา, อูลีซึช การ์ซีอา, ฌูแวล มงไตรู, ไบรอัน โอโคห์ และเบชีร์ ออเมรากิช จะถูกตัดออกจากรายชื่อทีม ทำให้จำนวนผู้เล่นเหลือ 33 คน วันที่ 5 มิถุนายน สมาคมฟุตบอลสวิตเซอร์แลนด์ได้ประกาศว่ามีผู้เล่นจำนวน 6 คนที่จะไม่อยู่ในรายชื่อสุดท้าย ได้แก่ เกวีน อึมบาบู, ฟิลิป อูกรินิช, อัลบีอัน ฮัยดารี, อูรัน บิสลีมี และผู้รักษาประตู 2 คน คือ พัสคัล โลเร็ทซ์ และมาร์วิน เคลเลอร์ ก่อนที่อันดี เซชีรี จะถูกตัดออกจากรายชื่อเป็นคนสุดท้ายในวันที่ 7 มิถุนายน
กลุ่มบี.
สเปน.
ผู้จัดการ: ลุยส์ เด ลา ฟูเอนเต
สเปนประกาศรายชื่อผู้เล่นเบื้องต้น 29 คน ในวันที่ 27 พฤษภาคม วันที่ 7 มิถุนายน ได้มีการประกาศรายชื่อผู้เล่นรอบสุดท้าย โดยไม่มีเปา กูบาร์ซี, อะเล็ช การ์ซิอา และมาร์โกส โยเรนเต อยู่ในรายชื่อ
โครเอเชีย.
ผู้จัดการ: ซลัตกอ ดาลิช
โครเอเชียประกาศรายชื่อผู้เล่น 26 คน ในวันที่ 20 พฤษภาคม นอกจากนี้ยังเตรียมรายชื่อผู้เล่นสำรองอีก 9 คน เผื่อสำหรับกรณีที่ผู้เล่นบาดเจ็บหรือถอนตัว
อิตาลี.
ผู้จัดการ: ลูชาโน สปัลเลตตี
อิตาลีประกาศรายชื่อผู้เล่น 30 คน ในวันที่ 23 พฤษภาคม ต่อมาในวันที่ 30 พฤษภาคม ฟรันเชสโก อาแชร์บี ต้องถอนตัวเนื่องจากอาการบาดเจ็บ จากนั้นในวันที่ 2 มิถุนายน จอร์โจ สกัลวีนี ต้องถอนตัวเช่นกันเนื่องจากอาการบาดเจ็บที่เอ็นไขว้หน้าข้อเข่า ทำให้เหลือผู้เล่นอยู่ในรายชื่อ 28 คน จากนั้นในวันที่ 3 มิถุนายน เฟเดรีโก กัตตี ได้รับการเรียกตัวเข้ามาแทน และในวันที่ 6 มิถุนายน รายชื่อผู้เล่น 26 คน ได้รับการประกาศออกมา โดยไม่มีอีวัน โปรเวเดล, ซามูเอเล ริชชี และริกการ์โด ออร์โซลีนี อยู่ในรายชื่อ
แอลเบเนีย.
ผู้จัดการ: ซิลวีญู
แอลเบเนียประกาศรายชื่อผู้เล่นเบื้องต้น 27 คน ในวันที่ 27 พฤษภาคม รายชื่อผู้เล่นรอบสุดท้าย 26 คน ได้รับการประกาศอย่างเป็นทางการในวันที่ 8 มิถุนายน โดยไม่มีชื่อซีมอน ซีมอนี รวมอยู่ด้วย
กลุ่มซี.
สโลวีเนีย.
ผู้จัดการ: มาติยาช เคก
ในวันที่ 21 พฤษภาคม สโลวีเนียได้ประกาศรายชื่อผู้เล่นเบื้องต้น 30 คน ต่อมาในวันที่ 7 มิถุนายน ได้มีการประกาศรายชื่อผู้เล่น 26 คนสุดท้าย โดยไม่มีมาเตวช์ วีดอว์เชิก, ฌาน ซาแลเตว, ลูกา ซาคอวิช และมีคา ซายตส์ อยู่ในรายชื่อ
เดนมาร์ก.
ผู้จัดการ: แคสเปอร์ ยูลแมน
เดนมาร์กประกาศรายชื่อผู้เล่นรอบสุดท้ายในวันที่ 30 พฤษภาคม
เซอร์เบีย.
ผู้จัดการ: ดรากัน สตอยกอวิช
เซอร์เบียประกาศรายชื่อผู้เล่นเบื้องต้น 35 คน ในวันที่ 18 พฤษภาคม และยืนยันรายชื่อผู้เล่นรอบสุดท้าย 26 คน ในวันที่ 27 พฤษภาคม
อังกฤษ.
ผู้จัดการ: แกเร็ท เซาท์เกต
ในวันที่ 21 พฤษภาคม อังกฤษเรียกตัวผู้เล่น 33 คน เข้าค่ายฝึกซ้อมเบื้องต้นเพื่อเตรียมความพร้อมก่อนการแข่งขัน ในวันที่ 6 มิถุนายน สมาคมฟุตบอลอังกฤษยืนยันว่าเจมส์ แมดดิสัน และเคอร์ติส โจนส์ ไม่มีชื่ออยู่ในรายชื่อผู้เล่นรอบสุดท้าย 26 คน ต่อมาในวันเดียวกัน ได้มีการประกาศรายชื่อผู้เล่นรอบสุดท้าย 26 คน โดยไม่มีแฮร์รี แมไกวร์, แจ็ก กรีลิช, แจร์รัด แบรนท์เวต, จาเรลล์ ควอนซาห์ และเจมส์ แทรฟฟอร์ด อยู่ในรายชื่อ
กลุ่มดี.
โปแลนด์.
ผู้จัดการ: มีเคา ปรอบีแยช
โปแลนด์ประกาศรายชื่อผู้เล่นเบื้องต้น 29 คน ในวันที่ 29 พฤษภาคม ต่อมาในวันที่ 2 มิถุนายน มาแตอุช กอคัลสกี เข้ามาแทนที่ออลีวีแยร์ ซึค ซึ่งมีอาการบาดเจ็บ จากนั้นในวันที่ 3 มิถุนายน ยากุป กาวูชิญสกี ได้รับการเพิ่มชื่อเข้ามา วันที่ 7 มิถุนายน ได้มีการประกาศรายชื่อผู้เล่นรอบสุดท้าย โดยไม่มีมาแตอุช กอคัลสกี, ปาแวว บอคแญวิตช์, ยากุป กาวูชิญสกี และอาร์กาดียุช มีลิก อยู่ในรายชื่อ
เนเธอร์แลนด์.
ผู้จัดการ: โรนัลด์ กุมัน
เนเธอร์แลนด์ประกาศรายชื่อผู้เล่นเบื้องต้น 30 คน ในวันที่ 16 พฤษภาคม ต่อมาในวันที่ 27 พฤษภาคม มาร์เติน เดอ โรน ถอนตัวออกจากทีมเนื่องจากอาการบาดเจ็บ รายชื่อผู้เล่นรอบสุดท้าย 26 คน ได้รับการยืนยันในวันที่ 29 พฤษภาคม โดยนิก โอไล, อียัน มาตเซิน และกวินเติน ติมเบอร์ ไม่มีชื่ออยู่ในรายชื่อนี้ วันที่ 10 มิถุนายน แฟร็งกี เดอ โยง ถอนตัวจากรายชื่อเนื่องจากอาการบาดเจ็บ โดยมีอียัน มาตเซิน เข้ามาแทนที่ในวันต่อมา และเติน โกปไมเนิร์ส ถอนตัวออกจากรายชื่อเนื่องจากการอาการบาดเจ็บระหว่างการแข่งขันในเกมที่พบกับไอซ์แลนด์ วันที่ 12 มิถุนายน โจชูอา ซีร์กเซ ได้รับการเพิ่มเข้ามาในรายชื่อ
ออสเตรีย.
ผู้จัดการ: รัล์ฟ รังนิค
ออสเตรียประกาศรายชื่อผู้เล่นเบื้องต้น 29 คน ในวันที่ 22 พฤษภาคม นอกจากนี้ยังประกาศรายชื่อผู้เล่นสำรองอีก 12 คน เผื่อสำหรับกรณีที่ผู้เล่นบาดเจ็บหรือถอนตัว ในวันที่ 7 มิถุนายน ได้มีการประกาศรายชื่อผู้เล่นรอบสุดท้าย 26 คน โดยไม่มีโทบีอัส ลาวัล, ชเต็ฟฟัน ไลเนอร์ และเตียร์โน บาโล อยู่ในรายชื่อ
ฝรั่งเศส.
ผู้จัดการ: ดีดีเย เดช็อง
ฝรั่งเศสประกาศรายชื่อผู้เล่น 25 คน ในวันที่ 16 พฤษภาคม
กลุ่มอี.
เบลเยียม.
ผู้จัดการ: โดเมนีโก เตเดสโก
เบลเยียมประกาศรายชื่อผู้เล่น 25 คน ในวันที่ 28 พฤษภาคม
สโลวาเกีย.
ผู้จัดการ: ฟรันเชสโก กัลโซนา
สโลวาเกียประกาศรายชื่อผู้เล่นเบื้องต้น 32 คน ในวันที่ 27 พฤษภาคม วันที่ 7 มิถุนายน ได้มีการประกาศรายชื่อผู้เล่นรอบสุดท้าย โดยไม่มีดอมินิก ตากาช, มิคัล ตอมิช, มาตูช กเม็จ, ยากุป กาดัก, ดอมินิก ฮ็อลลี และรอเบร์ต ปอเลียวกา อยู่ในรายชื่อ
โรมาเนีย.
ผู้จัดการ: เอดูวาร์ด ยอร์เดอเนสกู
โรมาเนียประกาศรายชื่อผู้เล่นเบื้องต้น 28 คน ในวันที่ 24 พฤษภาคม วันที่ 7 มิถุนายน ได้มีการประกาศรายชื่อผู้เล่นรอบสุดท้าย โดยไม่มีเริซวัน ซาวา และกอนสตันติน กราเมนี อยู่ในรายชื่อ
ยูเครน.
ผู้จัดการ: แซร์ฮีย์ แรบรอว์
ยูเครนประกาศรายชื่อผู้เล่น 26 คน ในวันที่ 16 พฤษภาคม
กลุ่มเอฟ.
ตุรกี.
ผู้จัดการ: วินเชนโซ มอนเตลลา
ตุรกีประกาศรายชื่อผู้เล่นเบื้องต้น 35 คน ในวันที่ 24 พฤษภาคม ต่อมาในวันที่ 29 พฤษภาคม ผู้เล่นในรายชื่อลดเหลือ 33 คน หลังจากที่แบร์ทู ยึลดือรึม ถูกเรียกตัวติดทีมชาติรุ่นอายุไม่เกิน 21 ปี และชาลาร์ เซอยึนจือ ถอนตัวเนื่องจากอาการบาดเจ็บ ในวันที่ 1 มิถุนายน เอเนส อือนัล ถอนตัวเนื่องจากอาการบาดเจ็บเช่นกัน ในวันที่ 5 มิถุนายน โอซัน คาบัค ก็ถอนตัวออกจากรายชื่อเบื้องต้นเนื่องจากอาการบาดเจ็บที่หัวเข่า และในวันที่ 7 มิถุนายน ได้มีการประกาศรายชื่อผู้เล่นรอบสุดท้าย 26 คน โดยไม่มีอับดึลคาดีร์ เออมือร์, แจงค์ เอิซคาจาร์, เบรัท เอิซเดมีร์, โออุซ อัยดึน, จัน อูซุน และโดอัน อาแลมดาร์ อยู่ในรายชื่อ และแบร์ทู ยึลดือรึม ถูกเรียกตัวกลับมาอีกครั้ง
จอร์เจีย.
ผู้จัดการ: วีลี ซาญอล
จอร์เจียประกาศรายชื่อผู้เล่น 26 คน ในวันที่ 22 พฤษภาคม ต่อมาในวันที่ 24 พฤษภาคม จาบา กังกาวา ถอนตัวออกจากทีม และได้กาบรีเอล ซีกูอา มาแทนที่ในเวลาต่อมา
โปรตุเกส.
ผู้จัดการ: โรเบร์โต มาร์ติเนซ
โปรตุเกสประกาศรายชื่อผู้เล่น 26 คน ในวันที่ 21 พฤษภาคม ในวันที่ 3 มิถุนายน โอตาวียูถอนตัวเนื่องจากอาการบาดเจ็บ และมีมาเตวช์ นูนึช เข้ามาแทนที่
เช็กเกีย.
ผู้จัดการ: อิวัน ฮาแช็ก
เช็กเกียประกาศรายชื่อผู้เล่นรอบสุดท้าย 26 คน ในวันที่ 28 พฤษภาคม วันที่ 9 มิถุนายน มิคัล ซายีแล็ก ถอนตัวออกจากรายชื่อเนื่องจากอาการบาดเจ็บที่ขา วันที่ 12 มิถุนายน แปเตอร์ แช็ฟชีก ได้รับการเพิ่มเข้ามาในรายชื่อ